# חוק עזר לשעב (מודעות ושלטים), התשע"ח-2018

פורסם: חש"ם 909, התשע"ח (29.4.2018), עמ' 491

בתוקף סמכותה לפי סעיפים 22 ו-24 לפקודת המועצות המקומיות, מתקינה מועצת המועצה המקומית שעב חוק עזר זה:

פרק ראשון: פרשנות

הגדרות

**1.** בחוק עזר זה -

**"ארגז ראווה"** - ארגז או ארון או מיתקן אחר בעל נפח שאפשר להציג בו סחורה אשר מותקן וניצב בנפרד משטחו העיקרי של העסק ואשר עיקר תכליתו היא לצורך הצגתה של הסחורה, פרסומו של עסק וקידום מכירותיו;

**"עסק"** - כל מקום שבו מתקיימת פעילות עסקית, בין טעונה רישוי לפי צו רישוי עסקים (עסקים טעוני רישוי), התשע"ג-2013, ובין אם לאו;

**"בניין"** - כל מבנה, בין קבוע ובין ארעי, הבנוי מחומר כלשהו, לרבות -

(1) כל חלק של מבנה, לרבות דבר המחובר לו חיבור של קבע;

(2) קיר, סוללת עפר, גדר וכיוצא בהם, הגודרים או התוחמים או המיועדים לגדור או לתחום שטח קרקע או חלל;

**"בעל"** - כהגדרתו בצו המועצות המקומיות (א), התשי"א-1950, כשבנכס או על הנכס מותקן שילוט;

**"הצגה"** - הצבתו או קביעתו, בכל דרך, של כל שילוט, במקום ציבורי בתחום המועצה;

**"ועדה מקצועית לשילוט"** - ועדה מייעצת לשילוט שמינה ראש המועצה לפי סעיף 5;

**"חודש"** - חודש או כל חלק ממנו;

**"חוק רישוי עסקים"** - חוק רישוי עסקים, התשכ"ח-1968;

**"יום"** - יום או כל חלק ממנו;

**"לוח מודעות"** - מיתקן פרסום למודעות שהתקינה המועצה;

**"מדד"** - מדד המחירים לצרכן שמפרסמת הלשכה המרכזית לסטטיסטיקה;

**"מודעה"** - הודעה, צילום, תחריט, ציור, שרטוט, תמונה, כתובת, סמל, תבנית, אות, ארגז ראווה, מיתקן או כיוצא בהם, העשויים מחומר כלשהו או המוצגים באופן כלשהו, נייד, נייח, מתחלף או קבוע, המוצגים דרך קבע או לזמן קצר, ושאינם שלט;

**"המועצה"** - המועצה המקומית שעב;

**"מיתקן פרסום"** - מיתקן או נכס המשמש לפרסום;

**"מיתקן פרסום עירוני"** - מיתקן פרסום המותקן על ידי המועצה בשטח ציבורי או בנכס שהם בבעלות המועצה או בהחזקתה, לרבות לוח מודעות, וכיוצא בזה;

**"המפרסם"** - מי שעניינו מובא בשילוט, זולת אם הוכיח כי השילוט נעשה בלא ידיעתו;

**"מקום ציבורי"** - כל מקום המיועד ומשמש כולו או עיקרו לציבור או מקום הנשקף לציבור בין שהוא בבעלות פרטית ובין שהוא בבעלות ציבורית, להוציא שילוט הממוקם בתוך מבנה באופן שתכניו נפנים ונשקפים לתוך המבנה ולא כלפי רשות הרבים;

**"מ"ר"** - מטר רבוע או חלק ממנו;

**"נכס"** - לרבות בניין, מקרקעין, לרבות דבר המחובר אליהם או הנטוע בהם, מיטלטלין, כלי רכב, נגררים, קרונות ניידים או נייחים או מבנים יבילים;

**"עינוג ציבורי"** - כהגדרתו בסעיף 3(ב) לחוק רישוי עסקים;

**"פרסום"** - הצגת שילוט במקום ציבורי על ידי מסירת תוכנו בכתב או בדפוס, דרך הדבקה, הפצה, הארה, הסרטה, צביעה, חריטה, שידור או כיוצא באלה למעט פרסום באמצעות מסמך המופץ או מחולק לציבור במקום ציבורי בתחום המועצה;

**"פרסום חוצות"** - שלט מתחלף המתפרסם על מיתקן פרסום, לרבות מיתקן פרסום עירוני, המתופעל בידי גוף שעיסוקו פרסום;

**"קו שירות"** - כהגדרתו בפקודת התעבורה;

**"ראש המועצה"** - לרבות עובד המועצה שראש המועצה אצל לו בכתב מסמכויותיו לפי חוק עזר זה, כולן או מקצתן, לפי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975;

**"רישיון"** - רישיון שילוט שניתן בידי ראש המועצה לפי הוראות חוק עזר זה;

**"רכב ציבורי"** - רכב המשמש, או המיועד לשמש, להסעת נוסעים בשכר, ובלבד שהוא נע בתחום המועצה על פי מסלול קו שירות;

**"שבוע"** - שבוע או כל חלק ממנו;

**"שטח שילוט"** - שטחו של שילוט בצירוף המסגרת למעט שטח המסגרת של המיתקן שעליו קבוע השילוט; שטחו של שילוט הנושא פרסום מכל צדיו - הסכום של כל צדיו;

**"שילוט"** - שלט או מודעה;

**"שילוט אלקטרוני"** - שילוט המתפרסם באמצעים אלקטרוניים או ממוחשבים, לרבות דרך הארה, הסרטה או הקרנה;

**"שילוט מתחלף"** - שילוט אשר ניתן להציג בו או על גביו, כמה מודעות או שלטים, בזה אחר זה, בהפרשי זמן כלשהם, לרבות בכל דרך שהיא;

**"שלט"** - הודעה המותקנת במקום העסק או העיסוק, המכילה את שמו של אדם, מקצועו, שמו או טיבו של עסק או מוסד, כתובתו או סמלו המסחרי של מצרך המשווק והמיוצר במקום או צירוף שלהם, שמחוברת לבניין, לרבות מיתקן הנושא את ההודעה שאינו מחובר לבניין ומוצב בשטח המגרש שבו נמצא הבניין, לרבות הודעה המכילה גם את שמו או סמלו של המוצר המשווק ואינו מיוצר במקום או של חברה המייצרת או משווקת מוצר כאמור, שעסקה אינו מתנהל במקום שבו מותקן השלט;

**"שלט גג"** - שלט בולט מעל קו הגג של הבניין;

**"שלט חוץ"** - שלט שאינו מותקן על בניין ושאינו מחובר אליו;

**"שלט מואר"** - שלט המואר על ידי גוף תאורה, בין פנימי ובין חיצוני, והגורם לשלט להאיר באופן קבוע או זמני או מתחלף או מהבהב;

**"שנה"** - שנה או חלק ממנה.

פרק שני: רישיון שילוט

חובת רישיון

**2.** לא יציג, לא יתקין ולא יפרסם אדם שילוט ולא ירשה לאחר מטעמו לפרסם שילוט ולא יגרום לפרסום שילוט במקום ציבורי בתחום המועצה, אלא לפי רישיון שניתן כדין מאת ראש המועצה, לפי תנאי הרישיון ולאחר ששילם אגרת שילוט הקבועה בתוספת הראשונה למועצה.

בקשה לרישיון

**3.** המבקש לפרסם שילוט, יגיש בקשה בכתב לראש המועצה; הבקשה תכלול את הפרטים והמסמכים האלה, לפי העניין:

(1) שמו, מענו ומספר הזהות או מספר התאגיד של מגיש הבקשה;

(2) תכנית הכוללת תרשים של השילוט המוצע והמפרטת את הסוג, הצורה, התוכן, החומרים והמידות של השילוט ומקום הצגתו;

(3) תמונה חזיתית של מקום הצבתו המיועד של השילוט;

(4) פירוט אופן חיבור השילוט למקום הצבתו המיועד, לרבות המסגרת שעליה הוא יוצב או המיתקן האמור לשאת אותו והמפרט הטכני שלהם;

(5) לגבי שילוט מואר או הכרוך באספקת חשמל - ציון הדבר בבקשה, בתוספת ההצהרה כאמור בסעיף 4(ג) וכן אישור של חשמלאי מוסמך, שלפיו הוא אחראי לתקינות המיתקן, וכן שהמיתקן יכלול מפסק פחת;

(6) פרטי זיהוי מלאים של בעל הבניין או מיתקן הפרסום שבהם עתיד השילוט להיות מוצג וכן הסכמה בכתב שלהם; לגבי בניין שבבעלות משותפת של בני אדם או בבעלות תאגיד, תצורף לבקשה הסכמה בכתב של כל הבעלים או הנציגות המוסמכת על פי דין, לפי העניין.

מתן רישיון

**4.** (א) ראש המועצה רשאי לתת רישיון, לסרב לתתו, לבטלו, לשנותו, להתנות בו תנאים, להוסיף עליהם או לשנותם, ובין השאר, לקבוע הוראות בדבר מקום הצגתו ובדבר גודלו וצורתו של השילוט והחומר שממנו ייעשה וכן בדבר מועדי הצגתו ותנאים בעניין מטרדים ושמירת הניקיון סמוך לשילוט, הכול לפי אמות המידה שעליהן החליטה מועצת המועצה כאמור בסעיף 6; החלטת ראש המועצה תינתן בכתב.

(ב) לא יינתן רישיון לשילוט שפרסומו או הצגתו מהווה עבירה על פי הדין או אם, לדעת ראש המועצה, השילוט עלול לפגוע בתקנת הציבור או ברגשותיו או אם השילוט מפורסם על גבי עסק טעון רישוי שאין לו רישיון עסק לפי חוק רישוי עסקים.

(ג) מבוקש רישיון לשילוט מואר או שילוט הכרוך באספקת חשמל - מתן הרישיון מותנה בהצהרת המבקש בכתב כי הוא לבדו אחראי להצבת השילוט, תקינותו והפעלתו וכי כל סידורי החשמל יבוצעו רק בידי חשמלאי המורשה לכך כחוק.

(ד) על אף האמור בסעיף 11(א)(9) לחוק עזר זה, אין להתקין שילוט ולא יינתן רישיון לשילוט, על גבי רכב העומד או חונה בדרך במקום אחד מעל 3 יממות ברצף.

ועדה מקצועית לשילוט

**5.** (א) ראש המועצה ימנה ועדה מקצועית לשילוט שתכלול 3 חברים, ובהם מהנדס המועצה, מזכיר המועצה ומנהל היחידה לאיכות הסביבה במועצה.

(ב) הוועדה המקצועית לשילוט תייעץ לראש המועצה בנושאים המפורטים להלן:

(1) כל נושא שמועצת המועצה קבעה לגביו חובת התייעצות עם הוועדה המקצועית לשילוט בחוק עזר זה;

(2) כל בקשה לרישיון שילוט או כל מקרה אחר, שעניינם נושא הקשור בביצועו של חוק עזר זה, שראש המועצה ראה לנכון להביא לפני הוועדה המקצועית לשילוט.

(ג) הוועדה המקצועית לשילוט תמליץ למועצה לעניין קביעת אמות מידה בכל הנוגע להענקת רישיונות לפי חוק עזר זה כאמור בסעיף 6(א).

גיבוש אמות מידה

**6.** (א) מועצת המועצה תקבע, לאחר שהונחו לפניה המלצות הוועדה המקצועית לשילוט לעניין זה, אמות מידה בכל הנוגע להענקת רישיונות לפי חוק עזר זה; אמות המידה יכול שיתייחסו למקום השילוט, אופן הצבתו, צורתו, גודלו, צבעיו, סוג החומר שממנו הוא עשוי ותוכנו וכן לגבי סוגי שילוט שיחייבו התייעצות עם הוועדה המקצועית לשילוט.

(ב) ראש המועצה לא ייתן רישיון שילוט אלא לפי אמות המידה שנקבעו כאמור בסעיף קטן (א).

(ג) אמות המידה שאושרו בידי מועצת המועצה יפורטו במסמך כתוב ובציון מועד אישורן; העתק מהמסמך יועמד לעיון הציבור במשרדי המועצה ובמקומות ציבוריים אחרים בתחום המועצה שייקבעו על ידי המועצה.

(ד) המועצה תפרסם הודעה בשבועון מקומי היוצא לאור בתחום המועצה והמיועד לרוב תושביה על אישור אמות מידה כאמור בסעיף קטן (א).

(ה) על שינוי אמות המידה או הוספה עליהן יחולו הוראות סעיפים קטנים (א) עד (ג), בשינויים המחויבים.

אגרה

**7.** (א) בעד מתן רישיון לשילוט או חידושו ישלם המבקש למועצה אגרת שילוט בשיעורים הנקובים בתוספת הראשונה.

(ב) הוגשה בקשה לרישיון לשילוט אחרי 30 ביוני בשנה פלונית, והשילוט לא הותקן לפני מתן הרישיון, תשולם מחצית האגרה שנקבעה בתוספת הראשונה.

(ג) בוטל רישיון השילוט לפני 1 ביולי בשנה פלונית, או הוסר שילוט, ונמסרה על ידי בעליו למועצה הודעה בכתב על כך לפני 1 ביולי בשנה פלונית, תשולם מחצית מהאגרה הנקובה בתוספת הראשונה.

(ד) לא הוסר שילוט על ידי בעלו או לא נמסרה על ידי בעלו לראש המועצה הודעה בכתב על הסרתו לפי הוראות סעיף זה, ישלם בעלו למועצה אגרת שילוט שנתית מלאה.

תוקף רישיון

**8.** (א) תוקפו של רישיון הוא עד 31 בדצמבר בשנה שבה ניתן.

(ב) הוסר שילוט, מסיבה כלשהי, לפני יום 31 בדצמבר בשנה פלונית, יפקע הרישיון מאליו.

(ג) בקשה לחידוש רישיון תוגש בכתב לראש המועצה 60 ימים לפחות לפני תום תוקפו ותכלול את כל המסמכים הנדרשים לפי סעיף 3; על אף האמור, מגיש הבקשה רשאי לכלול הצהרה, על גבי טופס שבתוספת השנייה לחוק עזר זה, ולפיו לא בוצע כל שינוי בשילוט, לרבות במידותיו, בתוכנו, באופן הצבתו ובשאר פרטי השילוט כמפורט בסעיף 3.

(ד) הוגשה בקשה לחידוש רישיון, ושולמה אגרת שילוט מראש בעד תקופת חידוש הרישיון, יראו את מגיש הבקשה מי שמחזיק ברישיון שילוט תקף בעד תקופת החידוש, וזאת עד לחידושו של הרישיון כמבוקש, למעט אם נשלחה על ידי ראש המועצה הודעה בכתב, ולפיה סירב לחידוש הרישיון; במקרה זה, תשיב המועצה את אגרת השילוט אשר שולמה מראש לאחר קיזוז הסכום ששולם בעד התקופה שבה פורסם השילוט.

פרטים בשילוט

**9.** לא יפרסם אדם שילוט, אלא אם כן צוין בו שמו ומענו של המפרסם, מתקין השילוט, היצרן או בעל בית הדפוס שבו הודפס או נוצר השילוט.

שילוט בדבר עינוג ציבורי

**10.** בקשה לפרסום שילוט בדבר עינוג ציבורי, לרבות סרטים, מופעים, מחזות וכיוצא בהם, יכול שתתייחס לתמונות או מודעות אחרות המשתנות מדי פעם, לפי הסרטים, המופעים או המחזות; על אף האמור בסעיף 3, לא יידרש מפרסם שילוט כאמור להגיש את התמונות לראש המועצה, ובלבד שהן אושרו וסומנו בידי מועצת הביקורת לפי סעיף 5 לפקודת סרטי הראינוע, 1927.

פטורים

**11.** (א) הוראות סעיף 2 לא יחולו על -

(1) דגל או סמל של מדינה או של ארגון בעל אופי ציבורי או דתי, שאינו פועל למטרת רווח, ובלבד שהצגתו כאמור תהיה מותרת על פי כל דין ולא תשמש לפרסומת מסחרית;

(2) שילוט המורה על כך שעסק, שירות או פעילות עברו ממקום אחד למקום אחר, ובלבד שמידות השלט או המודעה כאמור לא יעלו על מטר מרובע אחד, והשילוט לא יוצג לתקופה העולה על 90 ימים מיום המעבר כאמור;

(3) מודעות אבל;

(4) שילוט של הממשלה, המועצה ובתי המשפט;

(5) שלט זיהוי המוצג על דלת הכניסה לבית מגורים;

(6) שילוט שחובה להציג על פי דין;

(7) מודעה על גבי כלי רכב למעט שילוט בעל אופי מסחרי;

(8) מודעה הנישאת בידי אדם במהלך אסיפה או הפגנה;

(9) שילוט על גבי כלי רכב שאינו רכב ציבורי;

(10) שילוט בעל אופי פוליטי.

(ב) על אף האמור בסעיף קטן (א) רשאי ראש המועצה להורות על מקום הצגתו של השילוט כאמור בסעיף זה ולתת כל הוראה אחרת לגביו, וזאת בהתחשב בתכלית הפרסום ובנימוקים שיסודם בביטחון הציבור, בתקנת הציבור ובשיקולים סביבתיים; הורה ראש המועצה כאמור, יפרסם בעל השלט את השילוט מהסוגים האמורים או יערוך בו שינוי לפי להוראות ראש המועצה שימסרו לו.

פרק שלישי: הוראות המועצה

הוראות כלליות

**12.** (א) לכל עסק בבניין יהיה שלט אחד בלבד, אלא אם כן התיר ראש המועצה בכתב הצגת שלט נוסף לעסק.

(ב) שלט של עסק יוצג בחזית הבניין שבו מתנהל העסק, אלא אם כן התיר ראש המועצה את הצגתו במקום אחר.

(ג) אורכו המרבי של שלט לא יעלה על אורך החזית של העסק, אלא אם כן התיר ראש המועצה אורך אחר.

(ד) בעל רישיון שילוט לא יציג שילוט באופן שיהיה בו משום גרימת סיכון לציבור.

(ה) בעל רישיון שילוט ובעל נכס יחזיקו את השילוט בצורה נקייה, תקינה ובטוחה.

שינוי שילוט

**13.** (א) לא ישנה אדם שילוט, בתוך תקופת הרישיון אלא על פי הרישיון שבידיו ולפי תנאיו.

(ב) שינה בעל רישיון את השילוט, בתקופת הרישיון, שינוי כלשהו, לרבות תוכנו, צורתו, מידותיו, סוגו, מקומו או החומר שממנו הוא עשוי - יפקע תוקף הרישיון מיום השינוי ואילך.

(ג) בקשה לשינוי בשילוט דינה כדין בקשת רישיון לשילוט חדש.

(ד) הוראות סעיף זה אינן חלות על פרסום חוצות שילוט אלקטרוני ושילוט מתחלף.

חובת הסרת שילוט

**14.** בעל רישיון לשילוט ובעל הנכס, שניהם יחד או כל אחד מהם לחוד, יסירו את השילוט עם פקיעת תוקף הרישיון או עם ביטולו או עם תום השימוש בו או כאשר העיסוק או המקום או העניין שהשילוט מפרסמו חדל להתקיים או שונה או כאשר האירוע שהשילוט מפרסמו חלף.

דרישה להסרת שילוט

**15.** (א) ראש המועצה רשאי לדרוש, בהודעה בכתב, מבעל שילוט או ממפרסמו או ממי שהרשה לפרסמו או מבעל הנכס, להסיר שילוט שהוצג בלי רישיון או בהפרת תנאי הרישיון או בניגוד להוראה מהוראות חוק עזר זה, ורשאי הוא לדרוש ממנו בהודעה בכתב לבצע עבודות הדרושות לאחזקתו התקינה של השילוט או להתאמתו לתנאי הרישיון או להוראות חוק עזר זה.

(ב) מקבל הודעה כאמור בסעיף קטן (א), ימלא אחריה בתוך 30 ימים מיום קבלת ההודעה.

(ג) לא מילא אדם אחר הודעה כאמור בסעיפים קטנים (א) ו-(ב), רשאי ראש המועצה להורות על הסרת השילוט ורשאית המועצה להסיר את השילוט בעצמה או לבצע עבודות הדרושות לאחזקתו התקינה ולגבות מאותו אדם את הוצאות המועצה בביצוע פעולות כאמור, בתנאי שההודעה על כך נמסרה לאותו אדם זמן סביר מראש, ובלבד שהמועצה ציינה את האפשרות כי תעשה כן בהודעה שנמסרה לפי סעיף קטן (א).

(ד) האמור בסעיף זה אינו גורע מאחריותו של אדם בשל הפרת הוראה מהוראות חוק עזר זה ואינו גורע מסמכויות ראש המועצה לפי חוק עזר זה.

(ה) ראש המועצה רשאי להורות או לנקוט פעולות כאמור בסעיף קטן (ג), אף בלי מסירת הודעה כאמור בסעיף קטן (א), אם ראה שלא ניתן לאתר את זהותו ומענו של בעל השילוט או של מפרסמו או של מי שהרשה לפרסמו.

מיתקני פרסום עירוניים

**16.** (א) המועצה רשאית, באישור ראש המועצה, להתקין מיתקני פרסום עירוניים.

(ב) הוראות חוק עזר זה יחולו, בשינויים המחויבים, גם על התקנת פרסום על מיתקן פרסום עירוני.

(ג) מפרסם מודעה על מיתקן פרסום עירוני ימסור לראש המועצה, לפי דרישתו ובלא תשלום, יחד עם הבקשה לרישיון שילוט שלושה העתקים מכל מודעה האמורה להתפרסם לפי חוק עזר זה.

(ד) לא יתקין אדם, פרט לעובד מטעם המועצה או מי שראש המועצה הסמיכו לכך בכתב, מודעה על מיתקן פרסום עירוני.

(ה) לא יסיר אדם, פרט לעובד מטעם המועצה או מי שראש המועצה הרשה לו בכתב, מודעה מעל מיתקן פרסום עירוני.

איסור פגיעה

**17.** לא יפגע אדם, בכל דרך, בכל שילוט שפורסם לפי הוראות חוק עזר זה, אלא לפי הוראות סעיפים 14 ו-15.

מסירת הודעות

**18.** מסירת הודעה לפי חוק עזר זה תהיה כדין אם נמסרה לידי האדם שאליו היא מכוונת או לידי אחד מבני משפחתו הבגירים המתגוררים עמו או לידי אדם בגיר העובד או מועסק אצלו או אם נמסרה במקום מגוריו או במקום עסקיו הרגילים או הידועים לאחרונה או בכתובתו הרשומה במועצה; או בכתובתו הרשומה במועצה; אם אי-אפשר לקיים את המסירה כאמור, תהיה המסירה בדרך של שליחה בדואר רשום לאותו אדם לפי אחת מהכתובות כאמור או הצגה במקום בולט לעין באחד המקומות האמורים או על הנכס שאליו היא מתייחסת.

הצמדה למדד

**19.** תעריפי האגרות הנקובים בתוספת הראשונה לחוק עזר זה יעודכנו ב-1 בינואר בכל שנה שלאחר פרסום חוק עזר זה (להלן - יום העדכון), לפי שיעור שינוי המדד מן המדד שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.

הוראת שעה

**20.** על אף האמור בסעיף 19 , יעודכנו תעריפי האגרות הנקובים בתוספת לחוק העזר במועד פרסומו של חוק עזר זה (להלן יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש ינואר 2017.

תוספת ראשונה

(סעיפים 2, 7 ו-19)

**חלק א': מודעות**

1. (א) בעד פרסום מודעה על מיתקני פרסום עירוניים, תשולם אגרת פרסום, לכל שבוע -

|  |  |
| --- | --- |
| גודל שילוט | שיעורי האגרה  בשקלים חדשים |
| עד שמינית גיליון שלם (23 × 31 ס"מ) | 50 |
| עד רבע גיליון (31 × 46 ס"מ) | 75 |
| עד חצי גיליון (46 × 62 ס"מ) | 100 |
| עד גיליון (62 × 93 ס"מ) | 150 |

(ב) לכל יום נוסף (מעל לשבוע) - 20% נוספים משיעורי האגרה שנקבעו בפרט משנה (א).

**חלק ב': שלטים**

|  |  |  |  |
| --- | --- | --- | --- |
|  |  |  | שיעורי האגרה  בשקלים חדשים |
| 2. | שלטים רגילים - לכל מ"ר משטח השלט, לשנה - | |  |
|  | (1) | שלט מותקן על בניין | 100 |
|  | (2) | שלט גג | 250 |
|  | (3) | שלט המותקן בבניין ציבורי | 50 |
|  | (4) | שלט חוץ | 275 |
|  | (5) | שלט באתר בנייה | 275 |
| 3. | שלט עשוי בד או נייר, שהתקנתו אושרה לתקופת זמן מוגבלת, לכל מ"ר משטח השילוט, לחודש או לחלק ממנו | | 30 |
| 4. | שלט המותקן על רכב ציבורי, לכל מ"ר משטח השילוט, לשנה | | 120 |
| 5. | פרסום חוצות - לכל מ"ר משטח השילוט, לשנה - | |  |
|  | (1) | עד 10 | 200 |
|  | (2) | מעל 10 עד 75 | 150 |
|  | (3) | מעל 75 עד 200 | 100 |
|  | (4) | מעל 200 | 75 |
| 6. | שילוט אלקטרוני או שילוט מתחלף - כפל האגרה שנקבעה בפרט 5(1) | |  |

תוספת שנייה

(סעיף 8)

**תצהיר**

אני עורך הבקשה לחידוש רישיון שילוט, החתום מטה .........................................................

נושא מס' זהות .......................................... מען ..............................................................................................

מס' טלפון: ............................................................ בעל רישיון שילוט מס' ..............................., אשר ניתן בתאריך ................................... (להלן - רישיון השילוט), מצהיר בזה כי לא בוצע שינוי כלשהו בשילוט נושא רישיון השילוט, לרבות במידותיו, בתוכנו, בצורתו ובאופן הצבתו והפעלתו או בשאר פרטי השילוט כמפורט בסעיף 3 לחוק עזר לשעב (מודעות ושלטים), התשע"ח-2018.

|  |  |  |
| --- | --- | --- |
| .......................... |  | ............................... |
| תאריך |  | חתימת עורך הבקשה |

ל' בשבט התשע"ח (15 בפברואר 2018)

שחיבר פייסל

ראש המועצה המקומית שעב